ທ່ານນາຍົກລັດຖະມົນຕີຫງວຽນຊວນຟຸກພົບປະກັບນາຍົກລັດຖະມົນຕີຈີນແລະປະທານາທິບໍດີບຸນກາຣີ
ທ່ານນາຍົກລັດຖະມົນຕີຫງວຽນຊວນຟຸກ
ພົບປະກັບນາຍົກລັດຖະມົນຕີ ຈີນ
(ພາບ: ກວາງຮ໋ຽວ)
ຕອນບ່າຍວັນທີ 14/07 ທ່ານນາຍົກລັດຖະມົນຕີ ຫວຽດນາມ ຫງວຽນຊວນຟຸກ ມີການພົບປະກັບທ່ານ ຫຼີເຄີຊຽນ ນາຍົກລັດຖະມົນຕີລັດຖະບານ ຈີນ ເນື່ອງໃນໂອກາດເຂົ້າຮ່ວມກອງປະຊຸມສຸດຍອດ ອາຊີ - ເອີລົບ (ASEM) ຄັ້ງທີ 11 ຢູ່ ມົງໂກນ. ທ່ານນາຍົກລັດຖະມົນຕີ ຫງວຽນຊວນຟຸກ ຖືວ່າ: ໃນໄລຍະຈະມາເຖິງ, 2 ປະເທດຄວນສືບຕໍ່ຮັກສາການພົບປະແລກປ່ຽນຂັ້ນສູງເປັນປະຈຳ ເພື່ອແນໃສ່ເພີ່ມທະວີຄວາມເຂົ້າອົກເຂົ້າໃຈ ແລະ ຄວາມໄວ້ເນື້ອເຊື່ອໃຈດ້ານການເມືອງ, ພ້ອມກັນຊຸກຍູ້ບັນດາຂົງເຂດຮ່ວມມືພັດທະນາດຸ່ນດ່ຽງ, ປອດໃສ ແລະ ແທ້ຈິງ. ກ່ຽວກັບບັນຫາທະເລຕາເວັນອອກ, ທ່ານນາຍົກລັດຖະມົນຕີ ຫງວຽນຊວນຟຸກ ສະເໜີ 2 ຝ່າຍພ້ອມກັນປະຕິບັດບັນດາຂໍ້ຕົກລົງ ແລະ ຄວາມຮັບຮູ້ລວມຂອງການນຳຂັ້ນສູງຢ່າງເຂັ້ມງວດ, ໃນນັ້ນມີ “ຂໍ້ຕົກລົງກ່ຽວກັບບັນດາຫລັກການພື້ນຖານຊີ້ນຳແກ້ໄຂບັນຫາບົນທະເລ ຫວຽດນາມ - ຈີນ”, ຊຸກຍູ້ບັນດາກົນໄກເຈລະຈາບົນທະເລ ເພື່ອມີບາດກ້າວແທດຈິງໂດຍໄວ, ພ້ອມທັງຄວບຄຸມຄວາມບໍ່ລົງລອຍກັນບົນທະເລເປັນຢ່າງດີ, ບໍ່ເຮັດໃຫ້ສະພາບການສັບສົນ, ປະຕິບັດ “ຖະແຫຼງການກ່ຽວກັບການປະພຶດຂອງບັນດາຝ່າຍຢູ່ທະເລຕາເວັນອອກ” (DOC) ແລະ ບັນລຸໄດ້ “ປະມວນຂໍ້ກຳນົດກ່ຽວກັບການປະພຶດຢູ່ທະເລຕາເວັນອອກ” ຢ່າງມີປະສິດທິຜົນ ແລະ ຮອບດ້ານ, ປະກອບສ່ວນຮັກສາສັນຕິພາບ, ສະຖຽນລະພາບຢູ່ພາກພື້ນ. ສ່ວນທ່ານນາຍົກລັດຖະມົນຕີ ຈີນ ຫຼີເຄີຊຽນ ຢືນຢັນວ່າ: ພັກ, ລັດຖະບານ ຈີນ ຖືເປັນສຳຄັນການປັບປຸງ ແລະ ພັດທະນາການພົວພັນຖານບ້ານໃກ້ເຮືອນຄຽງມິດຕະພາບ, ການຮ່ວມມືຮອບດ້ານກັບ ຫວຽດນາມ; ພ້ອມແລ້ວທີ່ຈະພ້ອມກັບ ຫວຽດນາມ ເພີ່ມທະວີການແລກປ່ຽນຍຸດທະສາດ, ຊຸກຍູ້ການຮ່ວມມືຕ່າງຝ່າຍຕ່າງມີຜົນປະໂຫຍດໃນບັນດາຂົງເຂດ; ປະຕິບັດຄວາມຮັບຮູ້ລວມຂັ້ນສູງກ່ຽວກັບບັນຫາບົນທະເລຢ່າງເຂັ້ມງວດ, ຄວບຄຸມ ແລະ ແກ້ໄຂຄວາມບໍ່ລົງລອຍກັນຢ່າງສົມເຫດສົມຜົນ, ປະກອບສວ່ນຊຸກຍູ້ການພົວພັນຄູ່ຮ່ວມມືຍຸດທະສາດຮອບດ້ານ ຈີນ - ຫວຽດນາມ ໃຫ້ພັດທະນາເປັນປົກກະຕິ, ປອດໃສ ແລະ ໝັ້ນຄົງ. ແລະກໍ່ໃນຕອນບ່າຍວັນທີ 14/07 ທ່ານນາຍົກລັດຖະມົນຕີ ຫງວຽນຊວນຟຸກ ມີການພົບປະກັບທ່ານປະທານາທິບໍດີ ບຸນກາຣີ Rosen Plevneliev ເພື່ອແລກປ່ຽນບັນດາມາດຕະການຊຸກຍູ້ການພົວພັນ 2 ຝ່າຍກ່ວາອີກ ກໍ່ຄືບັນດາບັນຫາໃນພາກພື້ນ ແລະ ສາກົນເຊິ່ງຕ່າງຝ່າຍຕ່າງມີຄວາມສົນໃຈ.
(ແຫຼ່ງຄັດຈາກ VOV)